भागवतपुराण के अनुसार विष्णु के शयन काल के चार माह में मांगलिक कार्यों का आयोजन निषेध होता है। शास्त्रों के अनुसार श्रीहरि विष्णु इस समय क्षीरसागर में शयन अवस्था में होते हैं तथा पृथ्वी इस काल में रजस्वला रहती है। धर्म शास्त्रीय मान्यताओं एवं सिद्धांतों के अनुसार इस समय किसी भी मांगलिक कार्य में स्त्री सहभागी नहीं बन पाती है। पृथ्वी भगवान विष्णु की पांच पत्नियों में से एक है। प्रत्येक मांगलिक कार्यो में भगवान विष्णु का सपत्नीक आह्वान किया जाता है। इस समय पृथ्वी पर वर्षा काल रहता है और यहां जल अधिकता रहती है। अत: इस अवधि में मांगलिक कृत्यों का आयोजन नहीं होता लेकिन देवोत्थनी (देवउठनी) एकादशी के बाद से सभी मांगलिक विवाहादि कार्य आरम्भ होने का विधान है। इस वर्ष 24 नवम्बर 2012 से 6 फ़रवरी 2013 के बीच में विवाह के केवल 20 मुहूर्त हैं, जो कि बहुत कम हैं। क्योंकि 15 दिसम्बर 2012 से 31 जनवरी 2013 के बीच मध्य पौष धनु संक्रांति का दोष रहेगा जबकि 11 फ़रवरी 2013 के बाद शुक्र का वृद्धत्त्व प्रारम्भ हो जाएगा। वही 14 फ़रवरी 2013 से 22 अप्रैल 2013 तक शुक्र अस्त रहेगा। इन कारणों से इस इस वर्ष विवाह मुहूर्त कम रहेंगे।